潘頓騎未輸過 風雲武士守尾門
2024年04月27日 13:04
東網電視
更多新聞短片
「風雲武士」潘頓騎兩次贏晒。
聽日尾場三班田草1200米,有多匹有近績嘅賽駒上陣,包括新勝馬「綠族豐收」、「占士德」、「福星」、「同祥和順」同埋「顏色王子」,但上仗只跑第12名,今次重配潘頓出擊嘅希廐質新馬「風雲武士」,同樣不能忽視。
現年3歲嘅澳洲PPG「風雲武士」,在港初出已經跑第2名,翌仗再用潘頓嘅田草1200米順利補中,輕取對手兩個幾馬位,之後升上三班增程初跑1400米,亦能克服不利嘅11檔再下一城,點知2月中再跑1400米,潘頓騎咗同場嘅「鐵金剛」,「風雲武士」喺改用陳嘉熙嘅情況下,未能克服外檔大敗而回,而希斯亦索性讓此駒抖兩個月才上陣。
「風雲武士」過往配潘頓兩次全勝,人馬合拍,今次再度合作,自然值得重視,而此駒早前從化試閘走勢亦好,狀態應該冇大問題。值得一提,「風雲武士」開齋嗰場喺元旦日取得,當日馬會請咗女團Collar入場整表演嘉賓,而聽日亦有3位Collar成員王家晴(Candy Wong)、蘇雅琳(Ivy So)同許軼(Day)入場,並會喺於女皇盃頒發最佳外觀馬匹獎,睇吓到時「風雲武士」能否再次贏馬啦。